Groot probleme vir werkers as Toyota uit KZN onttrekArgieffoto (Foto: Admiral_Lebioda/Pixabay) Die tydelike sluiting van Toyota se vervaardigingsaanleg in die suide van Durban weens onrus in KwaZulu-Natal kan moontlik verdere verwoestende gevolge vir werkers inhou. Toshimitsu Imai, bedryfshoof van Toyota in die Afrikastreek, het verlede week in ŉ brief aan die burgemeester van eThekwini gesê die maatskappy se toekoms is baie onseker. “Ons was geskok oor die foto’s van plundery, verwoesting van eiendom en wetteloosheid in die stad,” het Imai geskryf. “ŉ Sleutelprioriteit vir Toyota is die veiligheid en welstand van ons werknemers, hul families en die gemeenskappe waar ons bedrywighede geleë is. Die voorvalle in die stad het ons egter baie onseker gemaak oor die toekoms van ons besigheid in KwaZulu-Natal.” Toyota moes sy vervaardigingsbedrywighede tydelik opskort in die provinsie weens onluste en plundery in die gebied. Volgens Imai het die sluiting Toyota Suid-Afrika se toekomstige volhoubaarheid bedreig terwyl hulle nog probeer herstel ná die Covid-19-pandemie. “Uitvoervolumes na Europa het begin toeneem terwyl hul ekonomie herstel. Die verlies aan vervaardiging die afgelope week beteken dat Toyota Suid-Afrika waarskynlik van die besigheid aan ander internasionale Toyota filiale sal afstaan, omdat Europese klante nie vir bestellings sal kan wag nie.” Motors wat klaar gebou is kon ook nie uitgevoer word nie, omdat die hawe weens die onluste gesluit is en motors kon ook nie na Gauteng vervoer word nie weens die sluiting van die N3. “As gevolg hiervan verwag ons dat Toyota Suid-Afrika verkope van sowat 10% in Julie sal verloor.” Abigail Moyo, woordvoerder van die vakbond Uasa, het Maandag gesê dit is te verstane dat die maatskappy onseker is oor sy toekoms in die land. “Uasa vertrou dat Toyota alles in sy vermoë sal doen om sy werkers en ons lede in diens te hou.” Volgens Moyo beraam ekonome dat sowat 50 000 poste verlore gegaan het weens die geweld en plundery. “Ter wille van ons ekonomie en werkers kan ons maar net hoop dat Toyota en ander vervaardigingsreuse staande sal bly.” Sy sê mens kan kwalik van internasionale reuse soos Toyota of plaaslike ondernemings verwag om aan te gaan met besigheid as hulle weet dat hul ondernemings enige oomblik verwoes kan word deur plunderaars. “Suid-Afrika het reeds die hoogste werkloosheidskoers in sy geskiedenis en die ekonomie is in flarde. Ons is geskok dat dit die regering só lank geneem het om die gewelddadige plundery in KwaZulu-Natal en Gauteng onder beheer te bring. Die regering se optrede was te min, te laat met verwoestende ekonomiese gevolge.” Moyo meen die situasie sal eers vererger voor dit beter word. “Ons doen ŉ beroep op die regering om in te tree en besighede en werkers te help wat die slagoffers was van sy versuim om die onrus vooraf te bespeur en sy vertraagde reaksie om die chaos te keer.”